Kaya adaté omah adhat ing pèranganing laladan sing duwéni kaunikan, lan béda miturut kapreluané dhéwé-dhéwé, semono uga Wong Baduy kang duwéni omah kang nyelé. Omahé wong Baduy bisa kasebut omah panggung jalaran duwéni sikil omah. Sikil omah iku duwéni tujuwan kanggo nyangga omah. Omah ing Baduy ora ana sing nganggo bata utawa sakjinising, ananging cukup nganggo pring kang disusun nganti mbentuk omah. Anggoné mbangun omah ora bisa sakarepé dhéwé-dhéwé ananging uga ana aturané. Kaping pisan, kabèh omah kudu madep lor utawa kidul lan padha adhep-adhepan, ora olèh madhep étan utawa kulon. Mbangung omah uga ana aturan utama liyané, sing cetha ora olèh ngrusak lemah, lan alam ing laladan kana. Bangunan-bangunan sing ana ing laladan Baduy kudu panggah nyalarasaké karo alam, dadi ngadegé omah kudu melu kamiringane lemah. Ora bisa sakenaké dhéwé nrèpèsi lemah, jalaran kuwalat.